Zsidó Levél XVI.
A csüggedés ellenszere
Zsid 12,1-13
Lekció: 
Két dologra van szüksége a keresztyén embernek, hogy elnyerje az örök élet ígéretét: hitre és kitartásra. Ezt a két dolgot emeli ki számunkra a Zsidó levél a 10. fejezet végén:
· „36Mert békességes tűrésre [kitartásra] van szükségetek, hogy Isten akaratát cselekedve elnyerjétek az ígéretet.”

· „39De mi nem vagyunk a meghátrálás emberei, hogy elvesszünk, hanem a hitéi, hogy életet nyerjünk.”

Hit és kitartás kéz a kézben jár, amíg elkísérik a keresztyént útjának végcéljához, a mennyei Jeruzsálemhez. Éppen ezért hitre és kitartásra nekünk is szükségünk van végig a földi életünkben. A hittel részletesebben foglalkoztunk az elmúlt hetekben, a mostani alkalommal a kitartásról lesz szó.
1. Az előttünk lévő küzdőtér

Miért is olyan fontos a kitartás? A Szentírás rögtön egy példával siet a mi segítségünkre, amikor a keresztyén életet „az előttünk lévő küzdőtérhez” hasonlítja. Más fordítások ezt a ’pálya’ (új fordítás) vagy ’verseny’ (Kecskeméthy) szóval adják vissza – jogosan, mert az eredeti szó a futóversenyeknél alkalmazott pályát jelenti. Vagyis a keresztyén élet olyan, mint a futóverseny – azonban ne egy rövid távú sprintre gondoljunk, ahol a lényeg a gyors rajt, és a rövid ideig tartó erőbedobás. Az ige azt mondja: „kitartással fussuk meg az előttünk lévő küzdőteret” – azaz sokkal inkább maraton ez, mint százméteres síkfutás. A keresztyén élet futóversenye nem a sebességről, hanem az állóképességről szól.
 Kitartásra van szükségünk.
De több is van itt ennél. A keresztyén élet ugyanis nem egy békés futóverseny. Szeretem a Károli-fordítást, ami „küzdőtérnek” nevezi ezt a versenypályát. A mi futásunk nehezítve van az ellenségektől. Mintha úgy kellene végigfutni a távot, hogy közben a nézők, akik mellett elhaladunk, mindenáron meg akarnak akadályozni a cél elérésben: van, aki botot próbál dobni a lábunk közé. Mások megpróbálnak meglökni. Vannak, akik azt kiabálják: „Add fel, úgyse bírod tovább!” Mások a fejünket vagy testünket veszik célba a dobálásaikkal. Éppen ezért a keresztyén élet nem csupán futás, hanem egy küzdelmes, harcos futás.
Ezt a küzdelmet és támadást tapasztalta a zsidó gyülekezet is, akinek ez a levél íródott. Az a zsidó közösség, amelyben éltek, minden áron próbálta őket meggátolni a futásban. Hol keménységgel, amikor nyilvánosan megszégyenítették őket, kizárták a társadalmi életből vagy megkárosították vagyonukat. Hol pedig szép szóval próbálták őket visszacsábítani régi útjukhoz és vallásukhoz. Ráadásul a tágabb világban, a Római Birodalomban szintén nem örvendtek nagy népszerűségnek a keresztyének. Talán ez időben már túl vagyunk a Rómában zajlott keresztyénüldözésen, és haladunk az egyre keményebb időszakok felé. Mintha minden folyamat, ember és társadalmi mozgalom összeesküdött volna a keresztyének ellen, hogy megakadályozza őket a hit megtartásában, és a küzdőtér megfutásában. A nagy nyomás alatt e keresztyének teljes elbátortalanodtak, és feladni készültek a versenyt.
Ám, szeretett budapesti gyülekezet, ilyen helyzetben vagyunk mi is. Nézzetek csak személyes életetekre és gyülekezetünkre! Mennyi nyomasztó körülmény, ellenségeskedés, lehetetlen helyzet próbál hátráltatni minket a keresztyénségben. Kiket betegségek és erős fájdalmak kínoznak, elveszik erejüket, és sóhajtva kiáltanak fel: „Miért, Uram?” Kiket munkahelyi nehézségek, óriási tempó és nyomás vagy az állástalanság veszélye. Másoknak az érzelmeikkel kell ölre menő küzdelmet folytatni, mert az aggodalmaskodás, a vágyak, a magány tépi a lelkület, és elcibálja gondolataikat Krisztustól. Vannak, akik bukásaikkal küzdenek, és elcsüggeszti őket az, hogy újra és újra elesnek, és nem látnak növekedést életükben. Vannak, akiket gyűlölködők és ellenségeskedők vesznek körül, és gúny, sértés, lelki tőrszúrások viszik lehetetlen helyzetbe, és talán nem értik, Isten hogyan engedheti meg ezt.
A csüggedés, lelki erőtlenség, a „nem bírom tovább” gondolatok ma is támadnak minket. Éppen ezért nekünk is szükségünk van a kitartásra. Florence Chadwick egy úszónő volt, aki arról vált híressé, hogy nőként először úszta át a La Manche csatornát mindkét irányban. 1952-ben egy újabb nagy célt tűzött ki maga elé: a Catalina-szigetekről szeretett volna átúszni Kaliforniába, ami kb. 42 km-es táv, azaz egy maratoni távnak megfelelő úszás. Az igazi kihívást nem is annyira a táv, mint a csontokig elhatoló hideg víz jelentette. Ráadásul sűrű köd ereszkedett az egész területre, és Florence egész végig semmit sem láthatott a szárazföldből. Miután kb. 15 órát töltött a vízben, Florence olyat tett, amit előtte soha – feladta. Csak akkor, amikor az őt kísérő csónakok egyikében ült, ébredt rá, hogy a szárazföld alig több, mint egy kilométerre volt tőle! Később azt mondta az egyik riporternek: „- Nem akarom mentegetni magamat. De ha láttam volna a szárazföldet, talán végig tudtam volna csinálni.”
Nem ugyanilyen a mi helyzetünk sokszor? A fájdalmak, ellenségek, bizonytalanságok és önmagunk romlottsága sűrű ködként ereszkedik életünkre – míg végül úgy érezzük: nem tudunk mit csinálni, nem bírjuk tovább! A történet azonban folytatódik. Két hónappal később Florence újra nekiveselkedett a távnak. Hogy helyzete ne legyen egyszerű, újra köd ereszkedett a tájra, és nem látott semmit. Ám egy különbség mégis volt a korábbi próbálkozásához képest: Florence nemcsak tudta, hogy a szárazföld ott van előtte, hanem egész végig az úszása során emlékeztette magát erre a tényre. Ez a gondolat bizalmat adott neki, és végül partra ért. Megérkezésekor derült ki, hogy mintegy két órával döntötte meg a férfiak csúcsát!

Florencehez hasonlóan ahhoz, hogy kitartsunk, nekünk is szükségünk van arra a biztos tudatra, hogy a part ott van előttünk, és állandóan emlékeztetnünk kell magunkat erre a tényre. Csak a mi esetünkben ezt a part egy személy. Nekünk Jézus Krisztusra van szükségünk, hogy célba érjünk.
2. Nézz Jézusra!

Pontosan ezért szólít fel az ige arra, hogy „2Nézzünk a hit elkezdőjére és bevégzőjére, Jézusra, aki az előtte levő öröm helyett – a gyalázattal nem törődve – elszenvedte a keresztet, és Isten trónjának a jobbjára ült. 3Gondoljatok arra, aki ilyen ellene való támadást szenvedett el a bűnösöktől, hogy lelketekben megfáradva el ne csüggedjetek.” Két felszólítást is kapunk arra, hogy a figyelmünk végig Krisztuson legyen: Őrá kell nézni, mint a hit elkezdőjére és bevégzőjére és Őrá kell gondolnunk, aki elszenvedte a bűnösök támadását. A lényeg azon van, hogy a kitartáshoz a idegszálainknak és lelki szemeinknek Jézus Krisztuson kell függnie. Miért? Azért, kedves gyülekezet, mert nem mi tartjuk meg magunkat. A keresztyén küzdelem, a lelki csaták megnyerése, a keresztyén életben való megmaradás nem a saját erődből történik. A választóvonal a feladás és a kitartás között nem a te fogösszeszorításodban, nekiveselkedésedben, képességedben vagy ügyességedben keresendő, hanem az Úr Jézustól kapott erőben. A csüggedésből való kilábalás, a problémákkal való szembenézés kegyelemből van, és Isten kész adni ezt a kegyelmet mindenkinek, aki Krisztusba kapaszkodik.
Jézus Krisztus azért ilyen különleges, mert Ő a hit elkezdője és bevégzője. Jézus, az Ő földi életében mindig az alapján cselekedett, amit a lelki szemeivel látott, amit Isten Igéje mondott – és nem az alapján, ami e világi életet nézve a legkedvezőbbnek tűnt. Ő kész volt lemondani arról az örömről és dicsőségről, amellyel bírt az Atya oldalán a mennyben, és helyette vállalta a kereszt szenvedését. Az angyalok dicsérete helyett vállalta az emberektől kapott gyalázatott. A tökéletes menny helyett, ahová bűnös nem teheti be lábát, engedte, hogy bűnös emberek támadják. Az Úr Jézus életében tehát teljességre és tökéletességre jutott a hit – az Ő életét Isten határozta meg, és nem pillanatnyi érdeke. 

Ám Jézus még ettől is több. Nem csupán egy tökéletes példa arra, hogyan lehet hit által élni. Hanem Ő a hit tárgya. Hanem élete és szenvedése mind azért történt, hogy eltörölje a bűnt, és megszerezze nekünk az üdvösséget. Ő megbékített minket az Atyával, az Ő élete és halála hozta el az üdvösséget – ezért aki Őbenne hisz, aki belé kapaszkodik, az üdvözül. Ő a hit elkezdője és bevégzője, alfája és ómegája. Jézus miatt nem reménytelen a te hitharcod. Jézus miatt ki tudsz tartani.
Gondolj tehát Jézusra és az Ő szenvedésére, mérd fel, hogy mi mindent tűrt el Jézus! Gondolj arra a magányra, amelyben része volt az utolsó napon – hiszen minden tanítványa, akire életének utolsó három évét szánta, elhagyta Őt! Gondolj arra a szégyenre, amelyet a katonáktól szenvedett, amikor szinte teljesen meztelenül felszegezték a keresztre mindenki szeme láttára! Gondolj a maró gúnyra, amellyel a farizeusok illették, ahogy fejcsóválva, okoskodva becsmérelték a szenvedését, amellyel épp a népét váltotta meg a kárhozattól! Gondolj a katonák kegyetlenségére, akik ököllel, nádszállal, korbáccsal ütötték és töviskoronát nyomtak a fejébe! Gondolj a fizikai kínra, amelyet elviselt a megostorozásban, a keresztre való felszegezésében, és lélegzete fogytával! És végül gondolj arra a végső elhagyatásra, amelyet az Atyától szenvedett, amikor bűnné lett értünk. Az Atya, aki végig a Fiú mentsvára volt, akivel örök szeretetkapcsolatban élt, aki gyönyörködött a Fiúban, most hirtelen haragvó ítélőbíróvá változott, hogy a kárhozat kínjait bocsássa a Bárányra, aki elvette a világ bűneit!
Gondolj bele ezekbe a szenvedésekbe, testvérem, és emlékezz, hogy azért történtek, hogy te élhess. Az Úr Jézus mindezekben rezzenéstelenül kitartott a végig. Elvetette magától az örömöt, és szenvedett, és tűrt, hogy a hit fejedelme legyen, és segíteni tudjon azoknak, akik belé kapaszkodnak. Szeretett testvérem, ezért kell Jézusra nézned, ezért kell hozzá könyörögnöd, ezért kell Tőle erőt kérned, ezért kell kételyeidet, csüggedésedet, gyengeségedet Hozzá vinned. Mert csak Nála van erő, hogy ezeket hordozni tudd.
Egy filmbeli (Végtelen hit) jelenet megkapóan illusztrálja ezt. Egy amerikai iskolai focicsapatról van szó, ahol minden a lehető legrosszabbul áll. Az edző magánéleti problémákkal küzd, gyenge idények vannak a háta mögött, a szülők szeretnék leváltani – ráadásul a csapata is teljesen csüggedt, és reménytelennek lát bármiféle győzelmet. Ez meglátszik az edzéseken is: a csapat kapitánya, Brock, egy jó tehetségű játékos nulla esélyt ad a győzelemre a következő meccsen. Ám az edző nem adja fel. Megkéri ezt a játékost, hogy mutassa meg az erejét, és adjon bele mindent. Négykézláb kell kúsznia, miközben egy másik játékost cipel a hátán. Ezt a halálkúszásnak nevezett gyakorlatot szokták az edzéseken gyakorolni, és általában 10 métert kell így megtenni a játékosoknak. A csapatkapitány azt gondolja, hogy talán 30 métert meg tud így tenni. Az edző azonban a pálya szélére állítja, és azt kéri, hogy próbáljon meg ötvenet. Brock vonakodva nekilátna – de az edző még egy dolgot kér: csinálja az egészet vakon, úgy, hogy szemét egy kendő takarja. Brock nekikezd, és a hátán lévő 75 kiló hamarosan éreztetni kezdi a hatását. Nyög és panaszkodik. De az edző ott van mellette: irányítja, hogy egyenesben tudjon maradni. Bátorítja, hogy ne adja fel. Emlékezteti, hogy azt ígérte, teljes erőbedobással fog küzdeni. Brock már nagyon nehezen bírja – ekkor az edző letérdel mellé. Azt mondja neki, hogy tisztában van a kínnal, és fájdalommal, de kéri, még egy kicsit tartson ki – még harminc, még húsz, még tíz lépést. Majd a végén Brock a földre rogy – és mivel szemét kendő takarja, megkérdezi: „Mennyit sikerült megtennie?” Nem 10 métert, nem 30-at, de még nem is 50-et – hanem a társát a 100 méteres focipálya végéig tudta cipelni! Minderre teljesen képtelennek tartotta magát, de az, hogy nem a szemére támaszkodott, és ott volt mellette az edző, aki bátorította, végigkísérte és nem hagyta el – ez lehetővé tette számára a lehetetlent.
Szeretném, ha az Úr Jézusról is ez a kép lenne előttünk. Ő nem csupán vár minket életünk végén a mennyben, hanem most is ott van velünk és mellettünk. Ő lát, amikor mi nem látunk. Bátorít, amikor szenvedünk. Megért, amikor fáj. Végig küzd értünk, és nem hagy el, és így kitarthatunk.
3. Tégy félre mindent, ami gátol!

Vagyis, kedves gyülekezet, a keresztyén életben való kitartásunk sikere attól függ, hogy tudjuk-e a mi figyelmünket osztatlanul az Úr Jézusra összpontosítani. Ha rá figyelünk, Őt látjuk, tőle nyerünk erőt, akkor sikerrel járunk. Ám ez nem fog zavartalanul menni. Az ige beszél ugyanis két akadályról: „1…félretéve minden akadályt és a megkörnyékező bűnt.”
Mi az tehát, ami gátol a kitartásban, ami gátol a Krisztusra való figyelésben? Először is a bűn, a minket megkörnyező, bennünket körülvevő, lelki futásunkban akadályozó bűn. Figyeljünk, szeretett gyülekezet, arra, hogy az ige itt minden bűnről beszél. Nincs olyan bűn, ami ne gátolna meg a keresztyén életedben. Lehet, hogy vannak vétkek, amiket te nem tekintesz nagynak: az indulatosságodat, lustaságodat, a lanyha imaéletet, a testvéri közösség elhanyagolását – de az ige nem így beszél.  A bűn bármely formájában akadályoz! Belegondolsz igazán abba, hogy mit jelent ez? Ezekben a versekben a teremtő és megváltó Urad azt kéri, hogy tégy félre minden bűnt az életedben. Azt kéri, hogy szánj időt az önvizsgálatra, térképezd fel azokat a vétkeidet is, amelyek hozzád nőttek, amelyeket talán megszoktál, amelyekből nem csinálsz nagy ügyet – és bánd meg azokat, és vesd el magadtól! Menj Krisztushoz, aki meg tudja bocsátani, és le tudja venni rólad ezeket! Ha nem, akkor ezek koloncként fognak lógni lábadon és nyakadban, kifárasztanak, elcsüggesztenek, és erőtlenül összerogysz tőlük.

Ugyanakkor nem csupán a bűnök gátolhatnak, hanem egyéb akadályok is. Dolgok, amelyek nem bűnök önmagukban, ám mégis tönkreteszik lelki életedet, és megnehezítik az Istennel való kapcsolatot vagy a szolgálatot. Ez lehet egy rossz szokás, akár függőség, amely felzabálja idődet, és nem hagy az Istennek fontos dolgokra. Lehet egy rossz időbeosztás. Lehet a munka, amely túl sokat követel – vagy kapcsolatok, amelyek egyéb jelentős dolgokat szorítanak ki az életedből. Sajnos sokszor pont ezek teszik nehézzé a futásunkat és erőtlenítenek el. Miközben mi a körülményeink, nehézségeink, problémáink miatt nyavalygunk, elfelejtkezünk arról, hogy az erőnket legnagyobb mértékben nem azok, hanem bűneink és rossz szokásaink szívják el.
4. Értsd meg a szenvedés célját!
Mindeddig láthattuk, hogy kitartani úgy tudunk, ha nem vesszük le Krisztusról szemünket, és elvetjük mindazt, ami ebben gátolna. Ám a kitartáshoz még tudnunk kell egy dolgot: a szenvedések célját az életünkben. Ahogyan korábban is említettük, rengeteg nehézség, betegség, támadás és nyomorúság vehet körül minket. Sokszor mindezekben összezavarodunk, és a szenvedés ködje eltakarja előlünk Istent. Ám két dolgot ne tévesszünk szem elől.
Először is ha Krisztusé vagy, akkor minden szenvedésed atyai intés. „5elfeledkeztetek az intésről, amely nektek, mint fiaknak szól?” Isten egyetlen szenvedést sem ad az életedben szeretetlenségből és indulatból, hanem minden az atyai szeretetéből jön. Az a kapcsolat, amely Jézus Krisztus által van közted és Atyád között, nem szűnik meg. Még a legnagyobb fájdalmak közepette is Isten a szerető mennyei Atyád marad, akihez bátran, bármikor mehetsz. 
Másodszor pedig ne téveszd szem elől, hogy minden szenvedés a javadat szolgálja. „10… [Isten] pedig javunkra [fenyít], hogy szentségében részesüljünk.” Isten nem olyan, mint mi, földi szülők, akik néha indulatból, rossz megítélésből, esetleg önzően fegyelmezünk. Isten a mi tökéletes Atyánk, aki mindig bölcsen int, sőt mindig a javunkat keresi vele. Az ige azt mondja, hogy azért ad szenvedést, hogy „szentségében részesüljünk”. Szeretett testvérem, aki talán épp lehetetlen körülmények között vagy: szeretném, ha szívedre vennéd ezt az igét. Értsd meg, hogy nem lehetséges az Úr szentségében való részesülés – csak a Tőle kapott és bölcsnek látott szenvedés által.
 Lehet, hogy te nem érted, mi miért történik, Ő azonban tudja. Ám a szenvedés az életedben szükséges a szentséghez, igazsághoz és lelki javadhoz. Ha ezt megérted, és a legnehezebb, legváratlanabb szenvedést is az Atyádtól jövő fegyelmezésként fogadod, ami a javadat szolgálja, akkor nem leszel megkeseredett és lázadó, hanem alázatosan lecsendesíted szívedet Atyádnál, és mindez lelked javát szolgálja.
5. Ezért egyenesítsd ki a megroggyant térdet!
Vagyis, kedves gyülekezet, mindezt tudva most Isten azt kéri, hogy egyenesítsük ki a megroggyant térdeinket és lankadó kezeinket. Nézzünk fel az Úr Jézusra, és bátorítsanak minket a küzdőteret már megfutott keresztyének. A Zsidó 11-ben sok hithősről hallhattunk, de hadd hozzak most egy példát az újkori egyháztörténelemből. Hadd idézzek John Wesley naplójából:
„Vasárnap de, május 5. A Szt. Anna templomban prédikáltam. Megkértek, hogy többet ne jöjjek vissza.
Vasárnap du, május 5. A Szt. Jánosban prédikáltam. A diakónusok azt kérték: „Menj ki és maradj kinn!”

Vasárnap de, május 12. A Szt. Júdában prédikáltan. Oda se mehetek vissza.
Vasárnap de, május 19. A Szt. Akárkimásban prédikáltam. A diakónusok különleges gyűlést hívtak össze, és azt mondták, nem jöhetek többet vissza.
Vasárnap du, május 19. Az utcán prédikáltam. Elűztek az utcáról.
Vasárnap de, május 26. A mezőn prédikáltam. Elűztek a mezőről, mert egy bikát szabadon engedtek az istentisztelet alatt.
Vasárnap de, június 2. A város szélén prédikáltam. Elűztek az országútról.
Vasárnap du, június 2. Délután a legelőn prédikáltam. Tízezer ember jött el, hogy meghallgasson.”

Ha nem is hívattunk arra, hogy tízezren hallgassanak, de kívánom, hogy Wesley példája buzdítson minket a Krisztushoz fordulásra és a kitartásra – legyen szó betegségről, ellenségekről, érzelmekről vagy csüggesztő bukásainkról. Ámen.
� William L. Lane: Hebrews 9-13, 409. o.


� � HYPERLINK "http://en.wikipedia.org/wiki/Florence_May_Chadwick" �http://en.wikipedia.org/wiki/Florence_May_Chadwick�, � HYPERLINK "http://paint-it-blue.blogspot.hu/2007/09/florence-chadwick.html" �http://paint-it-blue.blogspot.hu/2007/09/florence-chadwick.html� 


� William L. Lane: Hebrews 9-13, 425. o.


� � HYPERLINK "http://www.sermonillustrations.com/a-z/p/perseverance.htm" �http://www.sermonillustrations.com/a-z/p/perseverance.htm� 

